醉時歌
作者：黄庚
朝代：宋

paragraphs: 茫茫古堪輿，何日分九州。
封域如許大，僅能著我胸中愁。
澆愁須是如澠酒，麯波釀盡銀河流。
貯以倒海千頃黄金罍，酌以傾江萬斛玻璃舟。
天爲青羅幕，月爲白玉鈎。
月邊天孫織雲錦，製成五色蒙茸裘。
披裘把酒踏月窟，長揖北斗相勸酬。
一飲一千石，一醉三千秋。
高卧五城十二樓，剛風冽冽吹酒醒，起來披髮騎赤虬。
大呼洪崖拍浮丘，飛上崑崙山頂頭。
下視塵寰一培塿，揮斥八極逍遥遊。